།རྗེས་སུ་གནང་བ་སྤྱི་ཡི་མཚམས་སྦྱོར་རྒྱས་པར་སྤེལ་བ་རྡོ་རྗེ་འཛིན་པའི་མགྲིན་རྒྱན་སྐལ་ལྡན་གཙུག་ནོར་ཞེས་བྱ་བ་བཞུགས་སོ།།
དཔལ་ལྡན་བླ་མ་དམ་པའི་ཞབས་ལ་ཕྱག་འཚལ་ལོ།། འདིར་རྗེས་སུ་གནང་བ་སྤྱིའི་ཆིངས་མདོ་ཚང་ཞིག་སྤྲོ་བ་ལ། དབང་ཆོག་བསྙེན་པ་གོང་དུ་སོང་ནས་རང་གིས་དབང་དངོས་སམ་ཏིང་ངེ་འཛིན་གྱིས་བླང་ལ། སློབ་མ་རྣམས་གྲལ་དུ་བཀོད་ནས། འོ⁽1729⁾ ཁྱེད་རྣམས་དེང་ཡན་ཆད་ཚེ་རབས་དུ་མ་ནས་བསགས་པའི་རྣམ་སྨིན་བག་ཆགས་དང་བཅས་པས། དེ་དག་པར་མ་བཀྲུས་པར་དབང་གི་སྣོད་དུ་མི་རུང་སྟེ། སྤྱི་རྒྱུད་ལས། ཁྲུས་བྱས་གཙང་ཞིང་གོས་གསར་བགོ །ཡོ་བྱད་རྣམ་པ་ཀུན་དང་ལྡན། །བྱམས་པའི་སེམས་ནི་ཉེར་བཞགས་ནས། །དཀྱིལ་འཁོར་གྱི་ནི་དྲུང་དུ་འགོད། །ཅེས་གསུངས་པ་བཞིན། ད་ལམ་ཡེ་ཤེས་ཀྱི་བུམ་པར་ལྷག་པའི་ལྷ་མཆོག་འོད་དུ་ཞུ་བའི་བདུད་རྩིས་ཕྱི་ནང་ཐམས་ཅད་བཀྲུས་པས་སྒོ་གསུམ་ཡོངས་སུ་དག་པའི་མོས་པ་གྱིས་བྱས་ལ། ཇི་ལྟར་བལྟམས་པ་ཙམ་གྱིས་ནི་ནས། ཤྲཱི་ཡེ་ཧཱུྃ། བར་བརྗོད། ལས་ཀྱི་བུམ་ཆུས་ཁྲུས་བྱ། བགེགས་གཏོར་སྭ་བྷ་ཝས་སྦྱངས། སྟོང་པའི་ངང་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་བགེགས་གཏོར་འདོད་ཡོན་ལྔ་ལྡན་དུ་གྱུར་པར་མོས་ལ། ཨོཾ་ཨཱཿཧཱུྃ་དང་། ཨོཾ་ཨ་ཀཱ་རོ་སོགས་ཀྱིས་ལན་བདུན་བསྔོས་ལ། མཆོད་སྦྱིན་གྱི་བགེགས་གཏོར་འདོད་ཡོན་ལྔ་ལྡན་འདི་ཉིད། བགེགས་ཀྱི་རྒྱལ་པོ་བི་ནཱ་ཡ་ཀ་དང་། བདུད་ཀྱི་རྒྱལ་པོ་དགའ་རབ་དབང་ཕྱུག་སོགས་ས་འོག་ས་སྟེང་ས་བླར་གནས་པའི་འབྱུང་པོ་མི་མ་ཡིན་པ་དབང་བསྐུར་བ་ལ་བར་དུ་གཅོད་ཅིང་སྐལ་ལྡན་སློབ་མའི་ཚེ་སྲོག་ལུས་ངག་ཡིད་ལ་གནོད་ཅིག་འཚེ་བའི་ཚོགས་རྣམས་ལ་སྦྱིན་ནོ། །ཚིམ་ཞིང་མགུ་བར་གྱིས་ལ་གནོད་འཚེ་སྤོང་བར་དམ་འཆོས་ནས་སོ་སོར་རང་གི་གནས་སུ་ཕྱིར་དེངས་ཤིག གང་དག་མི་འགྲོ་བ་དེ་དག་ནི་ཡེ་ཤེས་ཀྱི་རྡོ་རྗེ་མེ་རབ་ཏུ་འབར་བས་མགོ་བོ་ཚལ་པ་བརྒྱར་འགས་པར་འགྱུར་ཏ་རེ། རྩ་རིག་དང་སུམྦྷ་ནིས་བསྐྲད། འོག་ཐམས་ཅད་རྡོ་རྗེའི་ས་གཞི་ཞེས་སོགས་དམིགས་བཅས་སྲུང་འཁོར་བསྒོམས། དེ་ཡང་དཔལ་ཀྱཻ་རྡོ་རྗེ་ལས། བླ་མ་མཉེས་དང་དབང་བསྐུར་བས། །སློབ་མའི་རྒྱུད་ཀྱི་དྲི་མ་རྣམས། །དག་དང་རྟོག་པ་སྨིན་བྱས་ནས། །ཇི་བཞིན་ཡེ་ཤེས་ཟབ་དང་ལྡན། །ཞེས་དང་། དཔལ་ཉི་མའི་འཁོར་ལོ་ལས། བླ་མ་མཉེས་པར་མ་བྱས་ཤིང་། །དབང་རྣམས་ཐོབ་པར་མ་བྱས་ནས། །ཉན་པ་ལ་སོགས་བྱེད་པ་ལ། །འབྲས་བུ་མེད་པར་བརླག་པར་འགྱུར། །ཞེས་གསུངས་པས་བླ་མ་དང་ལྷག་པའི་ལྷ་མཆོག་ཆེ་གེ་མོ། དབྱེར་མ་མཆིས་པ་མཉེས་པར་བྱ་ཞིང་། དེའི་སྤྱན་སྔར་རྗེས་གནང་གི་རིམ་པ་ཞུ་བའི་ཕྱིར་མཎྜལ་འབུལ་བར་ཞུ། ཞེས་མཎྜལ་འབུལ་དུ་བཅུག ནམ་མཁའ་དང་མཉམ་པའི་སེམས་ཅན་ཐམས་ཅད་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་ལས་བརྒལ་ཏེ་བཅོམ་ལྡན་འདས་ཆེ་གེ་མོའི་གོ་འཕང་ལ་འགོད་པར་བྱ། དེའི་ཆེད་དུ་དབང་བསྐུར་ཟབ་མོ་ལེགས་པར་ཞུ་སྙམ་པས་མ་ཡེངས་པར་གསན་འཚལ། གསན་བྱའི་དབང་དེ་ཡང་སྔོན་དངོས་རྗེས་གསུམ་གྱི་རིམ་པས་བསྐུར་བར་བྱ་བ་སྟེ། དེ་ཡི་དང་པོ་ལའང་། འཆད་ཉན་མཚན་ཉིད་དགོས་ཆེད། ཟབ་པ་ཆོས་ཀྱི་གནས་ཚུལ། ཐོབ་པ་བརྒྱུད་པའི་ཁུངས་སྨོས་གསུམ་ལས། དང་པོ་ནི། རྒྱུད་ཉི་ཟླ་ཁ་སྦྱོར་ལས། བརྒྱུད་པ་ཁྱད་པར་འཕགས་པ་དང་། །གདམས་པ་ཟབ་ཕྱིར་ངེས་ཤེས་བསྐྱེད། །ཅེས་དང་། ལོ་རྒྱུས་དོན་གྱིས་མ་བཤད་ན། །གསང་ཆེན་ངེས་པའི་བཀའ་འདི་ལ། །ཡིད་མི་ཆེས་པའི་སྐྱོན་དུ་འགྱུར། །ཞེས་གསུངས་པས་ལོ་རྒྱུས་འཆད་དགོས་ཏེ། འཆད་མཁན་ནི། བརྟག་གཉིས་ལས། བསྐྱེད་པ་ཡི་ནི་རིམ་པ་དང་། །དེ་བཞིན་རྫོགས་པའི་རིམ་པ་སྟེ། །རིམ་གཉིས་མཉམ་པར་བཞག་ནས་ནི། །རྡོ་རྗེ་ཅན་གྱི་ཆོས་འཆད་དོ། །ཞེས་གསུངས་པ་བཞིན་འཆད་པ་པོ་ཉིད་རིམ་པ་གཉིས་ལས་མ་གཡོས་པའི་ངང་ནས་འཆད་དགོས་པ་དང་། ཉན་པ་པོ་ཡང་། རྒྱུད་ལས། ཁ་སྦུབ་ཞབས་རྡོལ་དྲི་མ་ཅན། །སྣོད་གསུམ་སྐྱོན་ནི་སྤངས་གྱིས་ལ། །རྩེ་གཅིག་གཡོ་མེད་ཉན་པར་གྱིས། །ཞེས་གསུངས་པས་ཉན་མི་ཤེས་པའི་ཁ་སྦུབ་ལྟ་བུ་དང་། བརྗེད་ངེས་ཆེ་བས་ཞབས་རྡོལ་ལྟ་བུ་དང་། ཉོན་མོངས་པ་དང་འདྲེས་པའི་དུག་ཅན་ལྟ་བུ་སྤངས་ནས་ཉན་དགོས་ལ། ཉན་པའི་ཕན་ཡོན་ཡང་། རྣམ་བཤད་རིག་པ་ལས། བཅོམ་ལྡན་འདས་ཀྱིས་ཆོས་ཉན་པ་ལ་ཕན་ཡོན་ལྔ་གསུངས་ཏེ། ལྔ་གང་ཞེ་ན། མ་ཐོས་ཐོས་པར་འགྱུར་བ་དང་། ཐོས་པ་ཡོངས་སུ་བྱང་བར་འགྱུར་བ་དང་། སོམ་ཉི་སྤང་བ་དང་། ལྟ་བ་དྲང་པོར་བྱེད་པ་དང་། ཤེས་རབ་ཀྱི་ཚིག་དང་དོན་ཟབ་མོ་རྟོགས་པར་འགྱུར་བའོ། །ཞེས་གསུངས། བཤད་བྱའི་ཆོས་དེ་བཤད་པའི་ཕན་ཡོན་བསམ་གྱིས་མི་ཁྱབ་པ་ནི། བྱམས་པ་སེང་གེའི་མདོ་ལས། གངྒཱའི་བྱེ་རྙེད་འཇིག་རྟེན་གསེར་དག་གིས། །བཀང་སྟེ་གང་ལ་སྦྱིན་པ་བྱིན་པ་བས། །དུས་ངན་ཚེ་ན་ཚིགས་བཅད་གཅིག་བརྗོད་པ། །དེ་ཡི་ཕན་ཡོན་ཅི་འདྲ་སྔ་མར་མེད། །ཅེས་གསུངས། བཤད་པའི་ཆོས་དེ་ཐོས་པའི་དགོས་ཆེད་ཀྱང་། བྱང་ཆུབ་སེམས་དཔའི་སྡེ་སྣོད་ལས། ཐོས་པས་ཆོས་རྣམས་ཤེས་པར་འགྱུར། །ཐོས་པས་སྡིག་ལས་ལྡོག་པར་འགྱུར། །ཐོས་པས་དོན་མེད་སྤང་བར་འགྱུར། །ཐོས་པས་མྱ་ངན་འདས་པ་ཐོབ། །ཅེས་གསུངས་སོ། །དེ་ལྟར་རྒྱུ་མཚན་དགོས་ཆེད་ཤེས་པར་བྱས་ནས། །གཉིས་པ་ནི། བསྐལ་བཟང་སྒྲོན་མ་བཞི་པ་རང་ཅག་གི་སྟོན་པ་ཡང་དག་པར་རྫོགས་པའི་སངས་རྒྱས་ཐུབ་པའི་དབང་པོ་དེ་ཉིད་ཀྱིས་ཐམས་ཅད་མཁྱེན་པའི་ཡེ་ཤེས་ཀྱི་གོ་འཕང་དམ་པ་བརྙེས་ནས། གདུལ་བྱ་རྣམས་ཀྱི་ཁམས་དང་། དབང་པོ་དང་། བག་ལ་ཉལ་རྣམས་ཇི་ལྟ་བ་བཞིན་དུ་གཟིགས་ནས་དེ་དག་གི་བློ་དང་འཚམས་པར་ཆོས་ཀྱི་ཕུང་པོ་ཇི་སྙེད་པ་ཞིག་འཁོར་ལོ་རིམ་པ་གསུམ་གྱི་ཚུལ་དུ་གསུང་པ་ཐམས་ཅད་ཀྱང་སྡེ་སྣོད་བཞི་དང་ཐེག་པ་གསུམ་དུ་འདུས་ཏེ། སྡེ་སྣོད་ནི། ཀྲི་ཡ་ལས། མདོ་སྡེ་འདུལ་བ་མངོན་པ་དང་། །རིག་པ་འཛིན་པའི་སྡེ་བཞིར་གནས། །ཞེས་དང་དེ་བཞིན་དུ། སློབ་དཔོན་སངས་རྒྱས་གསང་བས། སངས་རྒྱས་མཆོག་གི་ཆོས་གསུངས་པ། །འདུལ་བ་མདོ་སྡེ་མངོན་པ་དང་། །རིག་པ་འཛིན་པའི་སྡེ་བཞིར་གནས། །ཞེས་གསུངས་པའི་སྡེ་སྣོད་ཆེན་པོ་བཞི་ལས་ད་ལམ་རིག་པ་འཛིན་པ་སྔགས་ཀྱི་སྡེ་སྣོད་ཡིན་ལ། ཐེག་པ་ཡང་རྡོ་རྗེ་སྙིང་འགྲེལ་ལས། ཉན་ཐོས་རང་སངས་རྒྱས་དང་ནི། །ཐེག་པ་ཆེན་པོ་གསུམ་ཡིན་ཏེ། །སངས་རྒྱས་པ་ལ་བཞི་པ་དང་། །ལྔ་པ་ཐུབ་པའི་དགོངས་པ་མིན། །ཞེས་སངས་རྒྱས་པ་ལ་ཐེག་པ་གསུམ་ལས་གཞན་པའི་བཞི་པ་དང་། གྲུབ་མཐའ་སྨྲ་བ་བཞི་ལས་གཞན་པའི་ལྔ་པ་མེད་པར་གསུངས་པས། ཉན་ཐོས་ཀྱི་ཐེག་པ་དང་། རང་སངས་རྒྱས་ཀྱི་ཐེག་པ་དང་། ཐེག་པ་ཆེན་པོ་གསུམ་ལས་འདི་ཐེག་པ་ཆེན་པོ། དེར་ཡང་འབྱུང་བཞི་ཟད་པའི་རྒྱུད་ལས། རྒྱུ་ཆེན་རྣམས་དང་འབྲས་བུའི་ཕྱིར། །ཐེག་པ་ཆེ་ཡང་རྣམ་པ་གཉིས། །ཞེས་གསུངས་པ་ལྟར་རྒྱུ་ཕ་རོལ་ཏུ་ཕྱིན་པའི་ཐེག་པ་དང་། འབྲས་བུ་སྔགས་ཀྱི་ཐེག་པ་གཉིས་ལས། འདི་འབྲས་བུའི་ཐེག་པ་སྟེ། ཐེག་པ་ཆེ་ཆུང་གི་ཁྱད་པར་ཡང་། བློ་དང་ཤེས་རབ་དང་སྙིང་རྗེ་ཆེ་ཆུང་གི་ཁྱད་པར་ཡིན་པ་ནི། མདོ་སྡུད་པ་ལས། གཏོང་བ་ཆེ་དང་བློ་ཆེ་བ་དང་མཐུ་ཆེ་བ། །རྒྱལ་བ་རྣམས་ཀྱི་ཐེག་པ་མཆོག་ལ་ཞུགས་པར་བྱ། །ཞེས་དང་། མདོ་སྡེ་རྒྱན་ལས། དམིགས་པ་ཆེ་བ་ཉིད་དང་ནི། །དེ་བཞིན་གྲུབ་པ་ཉིད་དག་དང་། །ཐབས་ལ་མཁས་པར་གྱུར་པ་དང་། །ཡེ་ཤེས་བརྩོན་འགྲུས་བརྩམས་པ་དང་། །ཡང་དག་གྲུབ་པ་ཆེན་པོ་དང་། །སངས་རྒྱས་ཕྲིན་ལས་ཆེན་པོ་ཏེ། །གྲུབ་པ་རྣམ་པ་བདུན་གྱིས་ནི། །ཐེག་པ་ཆེན་པོ་ཁོ་ནའོ། །ཞེས་གསུངས་ལ། མདོ་སྔགས་ཀྱི་ཁྱད་པར་ཡང་། རིགས་པ་མཆོག་གི་རྒྱུད་ལས། དོན་གཅིག་ནའང་མ་རྨོངས་དང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་ཕྱིར། །སྔགས་ཀྱི་ཐེག་པ་ཁྱད་པར་འཕགས། །ཞེས་གསུངས། དེ་ལ་ཡང་། རྒྱུད་རྡོ་རྗེ་རྩེ་མོ་ལས། སྨིན་པ་དང་ནི་གྲོལ་བའི་ལམ། །སངས་རྒྱས་བྱང་ཆུབ་བསྟན་པའི་མཆོག །ཞེས་དང་། སྣང་རྡོ་རྗེར་འཆར་བའི་རྒྱུད་ལས། གང་ཞིག་རྡོ་རྗེ་འཆང་ཆེན་གྱིས། །གསུངས་པའི་ཆོས་ནི་རྣམ་མང་པོ། །མདོར་བསྡུས་རྣམ་པ་གཉིས་ཡིན་ཏེ། །སྨིན་པ་དང་ནི་གྲོལ་བའོ། །ཞེས་པ་བཞིན་སྨིན་བྱེད་དབང་དང་གྲོལ་བྱེད་ལམ་གྱི་རིམ་པ་གཉིས་ལས་ད་ལམ་དབང་སྟེ། འདི་ནི་ཟབ་ལམ་ཐམས་ཅད་ཀྱི་སྔོན་དུ་འགྲོ་དགོས་པ་ཡང་། ཕྱག་ཆེན་ཐིག་ལེ་ལས། ལན་གཅིག་དབང་རྣམས་ཀྱི་ནི་བསྐུར། །དེ་ཚེ་གསང་ཆེན་བཤད་པ་ཡི། །ངེས་པར་སྣོད་དུ་འགྱུར་བའོ། །ཞེས་གསུངས། དེ་ཡང་རྒྱས་པར་སྟ་དངོས་དབང་བཞི་བཅས་དཀྱིལ་འཁོར་ཆེན་པོའི་སྨིན་དབང་། འབྲིང་པོ་སྐུ་གསུང་ཐུགས་ཀྱི་རྗེས་གནང་། བསྡུས་པར་ལྷའི་བྱིན་རླབས་རིག་གཏད་ཙམ་དང་གསུམ་ལས། ད་ལམ་འབྲིང་པོ་རྗེས་སུ་གནང་བའོ། །དེ་དག་ཀྱང་གདུལ་བྱའི་དབང་སོགས་ལ་ལྟོས་ནས་རྒྱུད་སྡེ་ལ་དྲང་ངེས་ཀྱི་རྣམ་པར་བཞག་འཇོག་མང་པོ་ཞིག་ཡོད་པ་ཉིད་ནའང་། བཞི་ཉིད་གྲགས་ཆེ་བ་སྟེ། རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལའོ། །ཞེས་བྱ་སྤྱོད་རྣལ་འབྱོར་བླ་མེད་བཞིར་བཤད་པས་སྐལ་བ་དང་འཚམས་པར་མཆོག་གི་མྱུར་ལམ་གྱི་སྒོ་ནས་རྗེས་སུ་འཛིན་པར་བྱེད་པའོ། །གསུམ་པ་ནི། བསྐུར་བྱ་འདི་ཉིད་ཀྱི་ཚུལ་བརྒྱུད་སྒེར་དུ་འཆད་དགོས་ཏེ། དེ་ཡང་སྐུར་མཁན་རང་གིས་ཐོབ་མིན་ཤན་འབྱེད་མེད་པར་དབང་བསྐུར་བའི་གནས་མེད་པས་རང་གིས་མ་ཐོབ་པ་ལ་དངོས་གྲུབ་མེད་པ་ནི། ཕྱག་རྒྱ་ཆེན་པོ་ཐིག་ལེ་ལས། དབང་མེད་པ་ལ་དངོས་གྲུབ་མེད། །བྱེ་མ་བཙིར་ཡང་མར་མི་འབྱུང་། །ཞེས་གསུངས་པ་དང་། རང་གིས་མ་ཐོབ་ཀྱང་གཞན་ལ་བསྐུར་ན་ཉེས་པ་ཆེ་བ་ཡང་། དེ་ཉིད་ལས། གང་ཞིག་རྒྱུད་ལུང་ང་རྒྱལ་གྱིས། །དབང་བསྐུར་མེད་པར་འཆད་བྱེད་པ། །སློབ་དཔོན་སློབ་མ་ཤི་མ་ཐག །དངོས་གྲུབ་ཐོབ་ཀྱང་དམྱལ་བར་སྐྱེ། །ཞེས་དང་། སངས་རྒྱས་ཐོད་པའི་རྒྱུད་ལས་ཀྱང་། རྨོངས་པ་གང་ཞིག་དབང་མེད་པར། །བདག་གི་དབང་བསྐུར་ཞེས་སྨྲ་བ། །ཇི་ལྟར་སངས་རྒྱས་བཞུགས་ཀྱི་བར། །སློབ་མར་བཅས་ཏེ་དམྱལ་བར་འགྲོ། །ཞེས་གསུངས་སོ། །འདི་ལ་གཞན་ལུགས་འགའ་ཞིག་དུ། རྫས་ཀྱི་གཏད་ལེན་དང་སློབ་དཔོན་གྱི་ཚིག་རིས་གོ་མ་འཆོལ་བར་སོང་བ་ཙམ་ཞིག་ལ་སྨིན་དབང་ཐོབ་པར་མཛད་པ་འདྲ་ནའང་། རང་ལུགས་ལ་དབང་བསྐུར་གཟུགས་བརྙན་ཙམ་དེར་སྨིན་དབང་དུ་མི་བཞེད་ལ། མགོན་པོ་འབྲི་གུང་པས་དབང་བསྐུར་མུ་བཞིར་དབྱེ་བར་མཛད་པ་ལ། འཇམ་དབྱངས་ཆེན་པོ་ས་པཎ་གྱིས་ཀླན་ཀ་མཛད་ཀྱང་། སློབ་དཔོན་བརྒྱུད་སྨིན་པ་ཞིག་ངེས་པར་དགོས་ཏེ། ཇི་སྐད་དུ། སློབ་དཔོན་སྨིན་པའི་དབང་གིས་ནི། །སློབ་མ་ཡོངས་སུ་སྨིན་པར་འགྱུར། །ཞེས་བཤད་ལ། དེ་ཡང་སྨིན་པ་ཙམ་དུ་མ་ཟད། ངེས་པར་གྲོལ་བ་ཐོབ་པས་ཆོས་སྐུ་སྐྱེ་མེད་ཀྱི་དོན་རྟོགས་དགོས་པར་གསུངས་པ་ནི། དཔལ་བཞད་པ་རྡོ་རྗེས། རང་རྡོ་རྗེ་འཆང་དུ་མ་གྱུར་བར། །མི་གཞན་ལ་དབང་བསྐུར་མ་བྱེད་ཅིག །གསང་སྔགས་དམ་ཚིག་ཡལ་ཉེན་ཡོད། །ཞེས་གསུངས་མོད། མཁན་ཆེན་བུདྡྷ་བཛྲ་གྱིས། དབང་དོན་གྱི་ཡེ་ཤེས་གར་འགྲོ་མེད་པར། རྫས་འགའ་རེའི་གཏད་ལེན་གྱི་དབང་དང་འཇིག་སྐམ་ཐར་ཐོར་གྱི་བཤད་པ་བྱས་པས་དབང་བསྐུར་མཚན་ཉིད་པར་མི་འགྲོ། ལྟར་སྣང་ཙམ་ཡིན་པ་ཤེས་པར་བྱོས། ཞེས་གསུངས་སོ། །དེ་ལྟ་བུ་དུས་དབང་གིས་དཀའ་བ་ཉིད་ནའང་། གྲུབ་ཆེན་ཡུ་མོ་པས། རྒྱུད་ནས་བཤད་པའི་མཚན་ཉིད་དུས་དབང་གིས། །དཀའ་ཡང་དབང་ཐོབ་བརྒྱུད་ལྡན་སྡོམ་པ་དང་། །དམ་ཚིག་རབ་གཙང་བསྐྱེད་རྫོགས་ཟུང་ལྡན་ཞིག །བླ་མའི་འོས་ཡིན་དེ་ལས་འདས་ན་མིན། །ཞེས་གསུངས་པ་ནི་ངེས་པ་ཅན་ནོ། །དེ་ལ་དབྱེ་བ་ཡང་། རྗེ་བཙུན་མི་ལས། བུམ་པ་མགོ་ཐོག་ཏུ་འཇོག་པ་ཕྱི་ཡི་དབང་། །རང་ལུས་ལྷ་སྐུར་སྤྲོད་པ་ནང་གི་དབང་། །སེམས་ཉིད་བདེ་སྟོང་ངོ་སྤྲོད་དོན་གྱི་དབང་། །ཞེས་གསུངས་སོ། །དེ་ལྟར་ཐོབ་སྨིན་གྲོལ་བའི་སློབ་དཔོན་ཚད་ལྡན་ཞིག་ལ་བརྟེན་ནས་དབང་མཚན་ཉིད་པ་ཞིག་མ་བསྐུར་པར་མཆོག་གི་དངོས་གྲུབ་ཐོབ་པར་མི་འགྱུར་ཏེ། སངས་རྒྱས་ཐོད་པའི་རྒྱུད་ལས། དཔེར་ན་པི་ཝང་སྦྱོར་ཚོགས་ཀུན། །རྒྱུད་དང་བྲལ་ན་བརྡུང་མི་ནུས། །དེ་བཞིན་དབང་བསྐུར་མེད་པས་ན། །དེ་ལ་མཆོག་གི་དངོས་གྲུབ་མེད། །ཅེས་དང་། ཀློང་གསལ་ཉི་མའི་རྒྱུད་ལས། སེམས་ལ་ཆོས་ཉིད་གནས་གྱུར་ཀྱང་། །དབང་གིས་སྨིན་པར་མ་བྱས་ན། །རྣལ་འབྱོར་དངོས་གྲུབ་ག་ལ་འཐོབ། །ཅེས་དང་། སྙིང་གི་ཐིག་ལེ་ལས། གསང་སྔགས་དབང་ལ་མ་བརྟེན་འགྲུབ་པ་ག་ལ་འགྱུར། །ཞེས་གསུངས། དབང་བསྐུར་དོན་ཐོབ་ཞིག་མེད་པར་རྒྱུད་ལུང་ཡང་འཆད་མི་རུང་སྟེ། རྡོ་རྗེ་ཕྲེང་བ་ལས། དབང་བསྐུར་མེད་པར་རྒྱུད་འཆད་པ། །དེ་དོན་ལེགས་པར་ཤེས་ན་ཡང་། །སློབ་དཔོན་སློབ་མ་མཚུངས་པར་ནི། །ཤི་ནས་ངུ་འབོད་ཆེན་པོར་ལྟུང་། །ཞེས་དང་། དམ་པ་དང་པོའི་སངས་རྒྱས་ལས། །དབང་བསྐུར་མེད་པར་རྒྱུད་འཆད་པ། །སྔགས་ཀྱི་དེ་ཉིད་སྒོམ་བྱེད་པ། །དེ་དོན་ལེགས་པར་ཤེས་ན་ཡང་། །དམྱལ་བར་འགྱུར་གྱིས་གྲོལ་བ་མིན། །ཞེས་གསུངས་པས། དེ་རྣམས་ཀྱིས་རྒྱུ་མཚན་ཤེས་ཤིང་དོན་ལ་འབྱོར་བར་བྱས་ནས། སྐབས་དོན། སྒྲུབ་ཐབས་རྒྱ་མཚོ་དང་ཉེར་གཉིས་མའི་ནང་དུ་མེད་པའི་དབང་བྱེད་ན་འདི་འཚམས་ནས་གང་ཡིན་སོ་སོའི་ལོ་རྒྱུས་ལ་འཇུག་གོ། དེ་གཉིས་ནས་བྱ་ན། རྗེ་བཙུན་རྡོ་རྗེ་རྣལ་འབྱོར་མས་རྗེས་སུ་གདམས་ཞིང་། རྡོ་རྗེ་གདན་གྱི་མ་ཧཱ་བོ་དྷིས་གནང་བ་བྱིན་པའི་སློབ་དཔོན་ཆེན་པོ་ཨ་བྷ་ཡཱ་ཀ་ར་གུཔྟ་ཞེས་འཇིགས་མེད་འབྱུང